•Detaljno obrazloženje posebnih odredbi prijedloga

Cilj je Prijedloga razvoj europske suradnje povezane s funkcijama obalne straže razvijanjem oblika suradnje između Europske agencije za graničnu i obalnu stražu, EMSA-e i EFCA-e kako bi se unaprijedile sinergije među tim agencijama i tako osiguralo pružanje učinkovitijih i ekonomičnijih višenamjenskih usluga nacionalnim nadležnim tijelima koja obavljaju funkcije obalne straže.

EMSA će posebno težiti značajnom poboljšanju sposobnosti nadzora u svrhu jačanja kontrole vanjskih morskih granica Europske unije putem sljedećih aktivnosti:

a. Razmjenom informacija dobivenih objedinjavanjem i analizom podataka dostupnih u sustavima izvješćivanja s brodova i drugim informacijskim sustavima koje agencije vode ili im mogu pristupiti u skladu s njihovim pravnim osnovama i ne dovodeći u pitanje vlasništvo država članica nad podacima.

Rezultat: poboljšanje širenja podataka o pomorskom nadzoru u stvarnom vremenu i skoro stvarnom vremenu između tri agencije i relevantnih nadležnih tijela

Na temelju postojećih sporazuma o razini usluga koje je EMSA sklopila s Europskom agencijom za graničnu i obalnu stražu odnosno EFCA-om, pomorske se informacije prenose u sustave drugih agencija. Pri poboljšanju sposobnosti nadzora, podaci iz novih senzora, osobito iz RPAS-a (uključujući snimke i infracrvene podatke), trebali bi biti uključeni u pomorsku sliku stanja, što će zahtijevati nove funkcionalnosti postojećeg sustava kako bi se unaprijedilo pružanje informacija i njihova razmjena s drugim agencijama i relevantnim nadležnim tijelima. Potreban je razvoj softvera i ažuriranje sučelja kako bi se sustavi prilagodili za primanje informacija iz novih senzora.

b. Pružanjem usluga nadzora i komunikacije na temelju najsuvremenije tehnologije, uključujući svemirsku i zemaljsku infrastrukturu te senzore ugrađene na bilo koju vrstu platforme, poput daljinski upravljanih zrakoplovnih sustava.

Rezultat: fleksibilne usluge RPAS-a za nadzor granica

Sa sadašnjim je zemaljskim i satelitskim tehnologijama još uvijek teško otkriti male brodice izrađene od gume ili drveta koje se upotrebljavaju za prijevoz migranata preko Sredozemnog mora. Te vrste brodica općenito ne stvaraju dovoljno refleksije da bi bile vidljive na radarskim satelitskim snimkama. Optičkim snimkama mogu se pokriti samo vrlo mala ciljana područja, pod uvjetom da je dan i da nema oblaka. Satelitske su snimke općenito dostupne samo u određenim razdobljima ovisno o putanji kretanja satelita. Dodatnim uslugama na temelju RPAS-a (dronovi) mogu se prevladati ta ograničenja.

Agencija će organizirati i, kao institucionalni pružatelj usluga, pružati uslugu operacija RPAS-a kao potporu Europskoj agenciji za graničnu i obalnu stražu i tijelima nadležnim za nadzor granica. Osim toga, EMSA će kao agencija za pomorsku sigurnost pridonijeti boljoj percepciji upotrebe te tehnologije. Ta je tehnologija višenamjenske prirode i može se upotrebljavati za niz javnih zadaća na moru (nadzor granica, sigurnost plovidbe, traganje i spašavanje, otkrivanje onečišćenja, kontrola ribarstva, aktivnosti provedbe zakona). Jačanjem suradnje među agencijama dodatno će se poboljšati sinergije i višenamjenska upotreba istih sredstava.

Time što će EMSA pružati usluge RPAS-a, Europska agencija za graničnu i obalnu stražu i tijela nadležna za nadzor granica imat će znatne koristi od te usluge jer EMSA već provodi prikupljanje, obradu, objedinjavanje i korelaciju podataka o ljudskim aktivnostima na moru. S informacijama dobivenim iz RPAS-a potrebno je postupati kao s dodatnim izvorom podataka koji se dodaju informacijama koje se prenose u EUROSUR. Predviđena je prilagodljiva usluga s nizom simultanih operacija RPAS-a u Sredozemnom moru koje će, na primjer, biti podijeljene na četiri područja interesa: grčko-turska granica (Egejsko more), središnje Sredozemno more (Libija), zapadno Sredozemno more (Gibraltarski tjesnac) i istočno Sredozemno more (ciparska regija). Uvođenje usluge potrebno je temeljiti na mobilnim jedinicama koje se mogu premjestiti u slučaju pojave novih žarišnih točaka.

Usluge RPAS-a trebale bi biti jeftinije od patrolnih zrakoplova s posadom i trebalo bi ih upotrebljavati kao dopunsko sredstvo u cjelokupnom lancu nadzora koji uključuje satelitske snimke, informacije o položaju plovila i nadzor iz pomorskih patrolnih zrakoplova i plovila.

Rezultat: osiguravanje podataka iz AIS-a prikupljenih putem satelita

U ovom trenutku EMSA, u suradnji s Europskom svemirskom agencijom (ESA), putem svojih pomorskih aplikacija besplatno pruža podatkovne usluge satelitskog AIS-a (SAT-AIS) ostalim agencijama i državama članicama EU-a. Te podatke ESA financira do 31. kolovoza 2016. kada završava program istraživanja i razvoja. Podaci iz SAT-AIS-a iznimno su koristan izvor informacija koji znatno povećava informiranost o stanju u pomorstvu. Ti podaci pomažu državama članicama, agencijama i tijelima EU-a (tj. Europska agencija za graničnu i obalnu stražu, EFCA, MAOC-N) u njihovim zadaćama nadzora. Bez tih podataka brojna se plovila ne bi mogla pratiti zbog neraspoloživosti drugih izvora podataka, osobito na jugu Sredozemnog mora, ili zato što se plovila kreću izvan opsega obalnih postaja AIS-a te ih se stoga ne može pratiti putem zemaljskih sustava automatske identifikacije plovila (što je slučaj kod aktivnosti ribarskih plovila pod zastavom EU-a kada djeluju izvan EU-a).